C 47/140
ET
Euroopa Liidu Teataja
7.2.2023
Kolmapäev, 6. juuli 2022
40. rõhutab jätkuva mitmepoolse koostöö tähtsust julgeoleku- ja kaitseküsimustes; rõhutab, et ELi ja NATO partnerlustegevus ning ELi ja OSCE koostöö põhinevad demokraatia jagatud põhiväärtuste, vabaduse, inimõiguste ja inimväärikuse austamise, õigusriigi ning rahu ja rahvusvahelise koostöö edendamise ühisel toetamisel, kaitstes samal ajal reeglitel põhinevat rahvusvahelist korda; kutsub ELi ja NATO liikmeid, kes seda veel teinud ei ole, üles ühinema Euroopa julgeoleku- ja kaitsealgatustega, et veelgi täiendada ja tugevdada ühist koostööd;
41. rõhutab, et mitmepoolsus ja praeguse süsteemi mis tahes reform peaks keskenduma ka suuremale läbipaistvusele ja aruandekohustusele, samuti koostööle valitsusväliste osalejatega, et aidata taastada inimeste usaldus nende institutsioonide vastu ja anda neile suurem legitiimsus; rõhutab vajadust tegeleda probleemidega, mis on seotud ebaseaduslike rahavoogude tõkestamise ja nende vastu võitlemisega, ning tugevdada rahvusvahelist koostööd ja häid tavasid varade tagastamise ja tagasinõudmise valdkonnas, sealhulgas mõjusamate meetmetega ÜRO korruptsioonivastases konventsioonis ja ÜRO rahvusvahelise organiseeritud kuritegevuse vastu võitlemise konventsioonis sisalduvate kohustuste täitmiseks; rõhutab vajadust rakendada mõjusaid, kaasavaid ja kestlikke meetmeid korruptsiooni takistamiseks ja selle vastu võitlemiseks kestliku arengu tegevuskava 2030 raames; rõhutab, et ebaseaduslike rahavoogude vastane võitlus peab olema ühtlustatud ülemaailmsel tasandil;
42. rõhutab, kui oluline on jätkata kontakte liitlaste ja sarnaseid seisukohti jagavate partneritega rahvusvahelistes organisatsioonides ja mitmepoolsetel foorumitel, et tugevdada selliste sarnaseid seisukohti jagavate riikide koalitsiooni, kes on pühendunud ühistele väärtustele ja eesmärkidele ning poliitilisele dialoogile ja tulemuslikule koostööle kogu maailmas; rõhutab vajadust lisada ELi ja Ühendkuningriigi vahelisele kaubandus- ja koostöölepingule eraldi lisana ELi ja Ühendkuningriigi välis- ja julgeolekukoostöö leping, mis võimaldaks mõlemal poolel paremini lahendada ühiseid ülemaailmseid julgeoleku- ja välispoliitilisi probleeme; rõhutab, et selline leping hõlbustaks ka koostööd mitmepoolsetes organisatsioonides, eelkõige ÜROs, pidades silmas mõlema poole paljusid ühiseid väärtusi ja huve;
43. osutab, kui tähtsad on mitte ainult traditsioonilised Atlandi-ülesed või Euroopa partnerid, nagu näiteks USA ja Kanada, Ühendkuningriik, Lääne-Balkani ja muud Euroopa lõuna- ja idanaabruse riigid, vaid ka Ladina-Ameerikas, India ja Vaikse ookeani piirkonnas ning Aafrikas asuvad sarnaselt meelestatud demokraatlikud liitlased, kelle võimekuses on luua partnerluse abil laiem ühiste väärtuste ja standardite ala ning olla pühendunud ülemaailmsetele probleemidele ülemaailmsete vastuste ja laiema sarnaselt meelestatud partnerite koalitsiooni edendamisele; rõhutab sellega seoses, kui oluline on suurendada koostööd ja dialoogi sarnaselt meelestatud partneritega Aafrika riikides ja toetada neid nende soovis ehitada Aafrika jaoks üles demokraatiale, kaasatusele ja heaolule tuginev tulevik, pidades samal ajal silmas vajadust tegeleda kliimamuutustest, terrorismist ja organiseeritud kuritegevusest tulenevate probleemide ja julgeolekuohtudega;
44. rõhutab, et ELi suhetel Aafrika Liidu ning Ladina-Ameerika ja Kariibi mere piirkonnaga on juba iseenesest suur väärtus ja need on uuendatud mitmepoolsuse jaoks otsustava tähtsusega; tuletab meelde, et oma ühisavalduses „Aafrika ja Euroopa: kaks maailmajagu, millel on ühine visioon aastaks 2030“ kohustusid EL ja Aafrika Liit tegema koostööd, et edendada mõjusat mitmepoolsust reeglitel põhinevas rahvusvahelises korras, mille keskmes on ÜRO, ning tõotasid teha tööd seisukohtade lähendamiseks mitmepoolsetel foorumitel, et vähendada ülemaailmset ebavõrdsust, tugevdada solidaarsust, võidelda kliimamuutuste vastu ja parandada ülemaailmsete avalike hüvede saavutamist kooskõlas kestliku arengu tegevuskavaga aastani 2030 ja Aafrika Liidu tegevuskavaga aastani 2063;
45. toetab seega komisjoni asepresidendi ning liidu välisasjade ja julgeolekupoliitika kõrge esindaja, nõukogu ja komisjoni jõupingutusi veelgi tugevdada ELi partnerlust Aafrika Liidu ning Ladina-Ameerika ja Kariibi Riikide Ühendusega; juhib tähelepanu sellele, kui oluline on edendada seisukohtade lähendamist ÜROs ja muudel mitmepoolsetel foorumitel ELi ning nii läbirääkija- kui ka partnerriikide vahel; kutsub ELi üles suurendama oma suutlikkust aidata partnerriike ja sarnaseid seisukohti jagavaid riike, sealhulgas suutlikkuse suurendamise, teadmiste jagamise, koolituse ja mestimise kaudu, et nad saaksid mitmepoolses süsteemis tulemuslikumalt osaleda, ning vahetama nendega parimaid tavasid, et õppida ka nende kogemustest; kordab, kui oluline on tugevdada olemasolevaid mitmepoolseid foorumeid sarnaseid seisukohti jagavate partneritega, eelkõige ELi ning Ladina-Ameerika ja Kariibi Riikide Ühenduse tippkohtumisi;